ඝාතන රැසක් සිදුකළ පාතාල නායක මාමාස්මීගේ කල්ලියේ ප්‍රබලයන් හත්දෙනකු සොයා ආරක්ෂක බුද්ධි අංශ රට පුරා පුළුල් මෙහෙයුමක් ක්‍රියාත්මක කර තිබේ.මොවුන් මිනිස් ඝාතන හතළිස් තුනක් පමණ සිදුකර ඇති බවට මේ වන විට හෙළිවී ඇතැයි බුද්ධි අංශ පවසයි.මාමාස්මී ඉකුත් දා විශේෂ කාර්ය බළකාය සමඟ ඇති වූ ගැටුමකින් මරණයට පත්විය.වසරක කාලයක් ලුහු බැඳ විශේෂ කාර්ය බළකාය ඔහු අත්අඩංගුවට ගත්ත ද මාමාස්මී සමඟ එකට ඝාතන සිදු කළ ඔහුගේ ප්‍රධාන ගෝලයන් මෙතෙක් අත්අඩංගුවට ගැනීමට නොහැකි වී ඇත.‍කප්පම් ගැනීම්, බිය වැද්දීම්, පැහැරගෙන යාම් ඇතුළු අපරාධ රැසක් මොවුන් එක්ව සිදුකර තිබෙන බවට පොලිසිය හා බුද්ධි අංශ අනාවරණය කරගෙන තිබේ.අත්අඩංගුවට ගැනීමට නියමිත සැකකරුවන් රටින් පැනගොස් ඇත් ද යන්න පිළිබඳ මෙතෙක් තොරතුරු හෙළිව නැති අතර වෙනත් නම්වලින් හෝ රහසිගතව මුහුදු මාර්ගයෙන් පැන යාමට මොවුන් උත්සහ දරන්නේ දැයි සැකකරන බුද්ධි අංශ ඒ පිළිබඳ ද සොයා බැලීම සඳහා කණ්ඩායමක් යොදවා තිබේ..